1993R3089 — FI — 11.12.1993 — 000.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

Oikaisu

▼B

NEUVOSTON ASETUS (ETY) N:o 3089/93,

annettu 29 päivänä lokakuuta 1993,

tietokonepohjaisten paikanvarausjärjestelmien käyttöä koskevista käyttäytymissäännöistä annetun asetuksen (ETY) N:o 2299/89 muuttamisesta

EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 84 artiklan 2 kohdan, ottaa huomioon komission ehdotuksen ( 1 ), ottaa huomioon Euroopan parlamentin lausunnon ( 2 ), ottaa huomioon talous- ja sosiaalikomitean lausunnon ( 3 ), sekä katsoo, että sekä katsoo, että asetus (ETY) N:o 2299/89 ( 4 ) on merkittävä askel kohti lentoliikenteen harjoittajien välistä ja tietokonepohjaisten paikanvarausjärjestelmien välistä vääristymätöntä kilpailua ja suojelee siksi myös kuluttajien etuja, on tarpeen laajentaa asetuksen (ETY) N:o 2299/89 soveltamisalaa ja täsmentää sen säännöksiä sekä toteuttaa nämä toimenpiteet yhteisön tasolla sen varmistamiseksi, että mainitun asetuksen tavoitteet toteutuvat kaikissa jäsenvaltioissa, tämä asetus ei rajoita perustamissopimuksen 85 ja 86 artiklan soveltamista, komission asetuksen (ETY) N:o 83/91 ( 5 ) mukaan perustamissopimuksen 85 artiklan 1 kohdan määräykset eivät koske tietokonepohjaisten paikanvarausjärjestelmien yhteisestä hankkimisesta, kehittämisestä tai käyttämisestä tehtyjä sopimuksia, tilauslentoliikenteellä on erittäin suuri merkitys yhteisön alueella, suurin osa näistä matkoista on pakettimatkoja tai yhdistettyjä tuotteita, joissa lentokuljetus on vain osa koko tuotteesta, tilauslentoliikenteessä yksinomaan lennon käsittävät eli pelkät lentoliikennetuotteet kilpailevat suoraan reittiliikenteessä tarjottujen lentoliikennetuotteiden kanssa, on toivottavaa, että samanlaisia tuotteita kohdellaan yhdenmukaisesti ja että varmistetaan rehellinen kilpailu molempien lentoliikennetuotetyyppien välillä sekä tasapuolinen tietojen jakaminen kuluttajille, on aiheellista käsitellä kaikenlaisten lentoliikennetuotteiden varaamisessa käytettyjä tietokonepohjaisia paikanvarausjärjestelmiä koskevia kysymyksiä samassa neuvoston asetuksessa, erilaisia tuotteita etsiville kuluttajille olisi suotava mahdollisuus pyytää, että heille esitetään näytöllä pelkästään reittiliikenteen tai tilauslentoliikenteen palvelut, on tarpeen täsmentää, että asetusta (ETY) N:o 2299/89 olisi sovellettava kaikille kuluttajille, niin yksityisille henkilöille kuin yhteisöillekin, tarjottuihin ja niiden käyttämiin tietokonepohjaisiin paikanvarausjärjestelmiin, pääasiallista näyttöä koskevien säännösten ei tulisi koskea lentoyhtiöitä, jotka käyttävät tietokonepohjaisia paikanvarausjärjestelmiä selvästi merkityissä toimistoissaan tai selvästi merkityillä myyntitiskeillään, olisi selkeästi erotettava toisistaan toisaalta järjestelmän tilaajan kanssa järjestelmään osallistumisesta ja sen käytöstä tehty sopimus sekä toisaalta teknisten laitteistojen toimittamisesta tehty sopimus, joista jälkimmäistä koskee tavanomainen sopimusoikeus, ja siten mahdollistaa, että järjestelmän toimittaja voi vaatia välittömät kulunsa takaisin, jos osallistumis- tai tilaussopimus irtisanotaan tämän asetuksen säännösten mukaisesti, se, että emoliikenteenharjoittajat kieltäytyvät antamasta muille kuin omille järjestelmilleen samoja tietoja aikatauluista, reiteistä, kuljetusmaksuista ja vapaista paikoista sekä kieltäytyvät hyväksymästä muiden järjestelmien kautta tehtyjä varauksia, voi vääristää vakavasti tietokonepohjaisten varausjärjestelmien välistä kilpailua, tietokonepohjaisten paikanvarausjärjestelmien on varmistettava tasapuolinen kilpailu lentoyhtiöiden välillä tasavertaisten toimintojen ja tietosuojan osalta, erityisesti varmistamalla toimintojen, tietojen ja liityntöjen tasapuolinen saanti sekä erottamalla lentoyhtiöiden sisäiset toiminnot ja jakelutoiminnot selkeästi toisistaan, kilpailun tasapuolisuutta vahvistaa se, että tietokonepohjaisille paikanvarausjärjestelmille taataan erillinen oikeudellinen ominaisuus, emoliikenteenharjoittajille saattaa olla omien tietokonepohjaisten paikanvarausjärjestelmiensä hallinnan vuoksi kohtuuttomia etuja kilpaileviin lentoliikenteen harjoittajiin nähden; siksi on tarpeen varmistaa, että emoliikenteenharjoittajia ja osallistuvia lentoliikenteen harjoittajia kohdellaan ehdottoman tasapuolisesti, silloin kun emoyhtiö käyttää tässä asetuksessa tarkoitettuja omien järjestelmiensä toimintoja, kuluttajien etujen nimissä on tarpeen varmistaa, että jokaisesta tapahtumasta esitetään aina asiakkaan pyytäessä pääasiallinen näyttö, on toivottavaa, että osallistuvat lentoliikenteen harjoittajat pääsevät käsiksi yksityiskohtaisiin markkinointi-, varaus- ja myyntitietoihin tasapuolisesti ja yhtä nopeasti; palveluja käyttävän yhteisön tai matkustajan henkilöllisyyttä koskevia tietoja ja henkilötietoja ei saa luovuttaa edelleen; järjestelmän haltijan on siksi varmistettava ainakin ohjelmistojen osalta teknisesti ja asianmukaisin suojatoimin, ettei tällaisiin tietoihin päästä käsiksi luvatta, laskutustietojen olisi oltava riittävän eritellyt, jotta osallistuvat lentoliikenteen harjoittajat ja tilaajat voivat tarkkailla kustannuksiaan; sen helpottamiseksi kyseiset tiedot on tarjottava magneettitallenteena, olisi kuluttajien etujen mukaista selventää, ettei yksikään lento tai lentojen yhdistelmä esiinny pääasiallisella näytöllä useammin kuin yhden kerran paitsi yhteiskäytössä tai muussa järjestelyssä, jolloin kukin lentoliikenteen harjoittaja vastaa itse kyseisten lentojen lentoliikennetuotteiden tarjoamisesta ja myynnistä, ja järjestelmän toimittajan on varmistettava, että tasapuolisia toimintoja ja tietosuojaa koskevien toimenpiteiden teknistä yhdenmukaisuutta valvoo riippumaton tarkastaja, ON ANTANUT TÄMÄN ASETUKSEN:

1 artikla

Muutetaan asetusta (ETY) N:o 2299/89 seuraavasti:

1) Korvataan 1, 2 ja 3 artikla seuraavasti: ”1 artikla Tätä asetusta sovelletaan tietokonepohjaisiin lentoliikennetuotteita sisältäviin paikanvarausjärjestelmiin, joita tarjotaan käytettäväksi ja/tai käytetään yhteisön alueella riippumatta: — järjestelmän toimittajan asemasta tai kansallisuudesta, — käytettävästä tietolähteestä tai asianomaisen tietokonekeskuksen sijainnista, — niiden lentoasemien maantieteellisestä sijainnista, joiden välillä lentoliikennettä harjoitetaan. 2 artikla Tässä asetuksessa tarkoitetaan: a) ’pelkällä lentoliikennetuotteella’ matkustajan kuljettamista ilmateitse kahden lentoaseman välillä, mukaan lukien liitännäispalvelut ja lisäedut, joita tarjotaan myytäväksi tai myydään kyseisen tuotteen kiinteänä osana; b) ’yhdistetyllä lentoliikennetuotteella’ pelkän lentoliikennetuotteen ennalta järjestettyä yhdistelmää muiden palveluiden kanssa, jotka eivät ole lentoliikenteen liitännäispalveluja, ja jota tarjotaan myytäväksi tai myydään yhteishintaan; c) ’lentoliikennetuotteella’ sekä pelkkiä että yhdistettyjä lentoliikennetuotteita; d) ’reittiliikenteellä’ lentojen sarjaa, joista jokaisella on seuraavat ominaisuudet: — lento suoritetaan matkustajien taikka matkustajien ja rahdin ja/tai postin kuljettamiseen tarkoitetulla ilma-aluksella korvausta vastaan siten, että jokaisella lennolla on vapaita paikkoja, jotka ovat kuluttajien ostettavissa (joko suoraan lentoliikenteen harjoittajalta tai sen valtuutetuilta edustajilta); — lento palvelee liikennettä samojen kahden tai useamman pisteen välillä joko — 1) julkaistun aikataulun mukaisesti tai 2) niin säännöllisesti tai toistuvasti, että se on osa ilmeisen järjestelmällistä sarjaa; e) ’kuljetusmaksulla’ pelkistä lentoliikennepalveluista maksettavaa hintaa ja hinnan soveltamisehtoja; f) ’tietokonepohjaisella paikanvarausjärjestelmällä’ (TPJ) tietokonepohjaista järjestelmää, jossa on tietoja muun muassa lentoyhtiöiden — reiteistä ja aikatauluista, — vapaista paikoista, — kuljetusmaksuista ja — liitännäispalveluista, sellaisin toiminnoin tai ilman sellaisia toimintoja, joiden avulla sikäli kuin tilaajat voivat käyttää joitakin tai kaikkia näistä palveluista; g) ’jakelutoiminnoilla’ järjestelmän toimittajan tarjoamia toimintoja, joiden avulla voidaan antaa tietoja lentoyhtiöiden reiteistä ja aikatauluista, vapaista paikoista, kuljetusmaksuista ja liitännäispalveluista, tehdä paikkavarauksia tai/ja kirjoittaa lippuja sekä huolehtia liitännäispalveluista; h) ’järjestelmän toimittajalla’ TPJ:n käyttämisestä tai markkinoille saattamisesta vastaavaa yhtiötä ja sen tytäryhtiöitä; i) ’emoliikenteenharjoittajalla’ lentoliikenteen harjoittajaa, joka suoraan tai välillisesti joko yksin tai yhdessä muiden kanssa omistaa järjestelmän toimittajan tai tosiasiallisesti käyttää siinä määräysvaltaa, sekä lentoliikenteen harjoittajaa, jonka kyseinen emoliikenteenharjoittaja omistaa tai jossa se tosiasiallisesti käyttää määräysvaltaa; j) ’tosiasiallisella määräysvallalla’ suhdetta, joka perustuu oikeuksiin, sopimuksiin tai muihin keinoihin, joilla erikseen tai yhdessä ja ottaen huomioon tosiasialliset ja lainsäädännölliset näkökohdat annetaan mahdollisuus suoraan tai välillisesti käyttää ratkaisuvaltaa yrityksessä, erityisesti: — antamalla oikeus käyttää kaikkia yrityksen varoja tai osaa niistä; — oikeuksin tai sopimuksin, joiden nojalla saadaan määräävä vaikutusvalta yrityksen toimielinten kokoonpanoon, äänestyksiin tai päätöksiin taikka muutoin yrityksen liiketoimien hoitamiseen. k) ’osallistuvalla lentoliikenteen harjoittajalla’ lentoliikenteen harjoittajaa, jolla on järjestelmän toimittajan kanssa sopimus lentoliikennetuotteiden jakelusta TPJ:n kautta. Emoliikenteenharjoittajaa pidetään osallistuvana lentoyhtiönä silloin, kun se käyttää tässä asetuksessa tarkoitettuja oman TPJ:nsä toimintoja; l) ’tilaajalla’ sellaista muuta henkilöä tai yritystä kuin osallistuvaa lentoyhtiötä, joka järjestelmän toimittajan kanssa tekemänsä sopimuksen tai muun järjestelyn nojalla käyttää TPJ:n tarjoamia lentoliikennetuotteiden jakelutoimintoja; m) ’kuluttajalla’ henkilöä, joka haluaa tietoja lentoliikennetuotteesta ja/tai aikoo ostaa tällaisen tuotteen; n) ’pääasiallisella näytöllä’ täydellistä ja puolueetonta kaupunkiparien välillä tiettynä ajanjaksona harjoitettavaa lentoliikennettä koskevaa näyttöä; o) ’matkan kokonaiskestolla’ aikataulun mukaisen lähtöja saapumisajan välistä aikaa; p) ’palvelun parantamisella’ järjestelmän toimittajan TPJ:n yhteydessä tilaajille omaan lukuunsa tarjoamia muita tuotteita tai palveluja kuin jakelutoimintoja. 3 artikla 1. Järjestelmän toimittajalla voi emoliikenteenharjoittajasta erillisenä yksikkönä olla omissa nimissään kaikenlaisia oikeuksia ja se voi mennä kaikenlaisiin sitoumuksiin, olla osapuolena muiden muassa emoyhtiöiden, osallistuvien lentoliikenteen harjoittajien tai tilaajien kanssa tehdyissä sopimuksissa ja muissa oikeustoimissa sekä olla asianosaisena tuomioistuimissa. 2. Järjestelmän toimittajan on sallittava kaikille lentoliikenteen harjoittajille tasapuolisesti ja ketään syrjimättä pääsy jakelujärjestelmään kyseisen järjestelmän käytettävissä olevan kapasiteetin rajoissa, jolleivät järjestelmän toimittajasta riippumattomat tekniset rajoitukset sitä estä. 3. a) Järjestelmän toimittaja ei saa — liittää osallistuvan lentoliikenteen harjoittajan kanssa tekemäänsä sopimukseen kohtuuttomia ehtoja, — vaatia sellaisten lisäehtojen hyväksymistä, jotka luonteensa vuoksi tai kauppatavan mukaan eivät liity sen TPJ:hin osallistumiseen, ja järjestelmän toimittajan on sovellettava samoja ehtoja samantasoisiin palveluihin. b) Järjestelmän toimittaja ei saa asettaa TPJ:hinsä osallistumisen ehdoksi, että osallistuva lentoliikenteen harjoittaja ei saa samanaikaisesti osallistua toiseen järjestelmään. c) Osallistuva lentoliikenteen harjoittaja saa irtisanoa järjestelmän toimittajan kanssa tekemänsä sopimuksen päättyväksi aikaisintaan ensimmäisen sopimusvuoden lopussa noudattaen enintään kuuden kuukauden irtisanomisaikaa. Siinä tapauksessa järjestelmän toimittaja voi saada takaisin enintään sopimuksen irtisanomiseen välittömästi liittyvät kulut. 4. Jos järjestelmän toimittaja on päättänyt lisätä tarjoamiinsa jakelutoimintoihin tai toimintojen tarjoamisessa käytettyihin laitteisiin parannuksia, sen on annettava parannuksista tietoja ja tarjottava niitä kaikille osallistuville lentoliikenteen harjoittajalle, myös emoliikenteenharjoittajille, yhtä nopeasti ja samoin ehdoin, jolleivät järjestelmän toimittajasta riippumattomat tekniset rajoitukset sitä estä, ja toimittava siten, ettei uusien parannusten toimeenpanoaikatauluissa ole minkäänlaista eroa emoliikenteenharjoittajien ja osallistuvien lentoliikenteen harjoittajien välillä.”

2) Lisätään 3 a artikla seuraavasti: ”3 a artikla 1. a) Emoliikenteenharjoittaja ei saa syrjiä kilpailevaa TPJ:ää kieltäytymällä toimittamasta tälle pyynnöstä yhtä nopeasti samat lentoliikenteensä aikatauluja, reittejä, kuljetusmaksuja ja vapaita paikkoja koskevat tiedot, jotka se toimittaa omalle TPJ:llensä, tai kieltäytymällä jakelemasta lentoliikennetuotteitaan toisen TPJ:n kautta tai kieltäytymällä hyväksymästä tai vahvistamasta kilpailevan TPJ:n kautta jotain sen oman TPJ:n kautta jaeltua lentoliikennetuotetta koskevaa varausta yhtä nopeasti. Emoliikenteenharjoittaja on velvollinen hyväksymään ja vahvistamaan vain sellaiset varaukset, jotka on tehty sen kuljetusmaksujen ja ehtojen mukaisesti. b) Emoliikenteenharjoittaja ei ole velvollinen maksamaan mitään tässä yhteydessä syntyviä kustannuksia lukuun ottamatta toimitettavien tietojen jäljentämisestä ja hyväksytyistä varauksista aiheutuvia kustannuksia. c) Emoliikenteenharjoittaja saa suorittaa tarkastuksia sen varmistamiseksi, että kilpaileva TPJ noudattaa 5 artiklan 1 kohtaa. 2. Tässä artiklan mukaista velvoitetta ei sovelleta kilpailevan TPJ:n hyväksi, jos 6 artiklan 5 kohdassa tai 7 artiklan 3 ja 4 kohdassa säädettyjen menettelytapojen mukaisesti on päätetty, että TPJ ei noudata 4 a artiklan säännöksiä, tai jos järjestelmän toimittaja ei pysty antamaan riittäviä takeita 6 artiklan mukaisten, emoliikenteenharjoittajien luvatonta tiedonsaantia koskevien velvoitteiden noudattamisesta.”

3) Korvataan 4 artikla seuraavasti: ”4 artikla 1. Osallistuvien lentoliikenteen harjoittajien ja lentoliikennepalveluiden muiden tarjoajien on huolehdittava siitä, että tiedot, jotka ne päättävät viedä TPJ:hin ovat tarkkoja ja avoimia eivätkä harhaanjohtavia ja että tiedot toimitetaan kaikille TPJ:ille yhtä täydellisinä. Näiden tietojen avulla järjestelmän toimittajan on kyettävä erityisesti noudattamaan liitteen mukaisia lentotietojen ryhmittelyperusteita. Jos tiedot toimitetaan välittäjien kautta, nämä eivät saa käsitellä niitä siten, että tiedoista tulisi epätarkkoja, harhaanjohtavia tai syrjiviä. 2. Järjestelmän toimittaja ei saa käsitellä 1 kohdassa tarkoitettuja tietoja tavalla, joka johtaisi epätarkkojen, harhaanjohtavien tai syrjivien tietojen antamiseen. 3. Järjestelmän toimittajan on ladattava ja käsiteltävä yhtä huolellisesti ja nopeasti kaikkien osallistuvien lentoliikenteen harjoittajien toimittamat tiedot, jollei yksittäisten osallistuvien lentoliikenteen harjoittajien valitseman latausjärjestelmän rajoitteista tai järjestelmän toimittajan käyttämästä vakiomuodosta muuta johdu.”

4) Lisätään 4 a artikla seuraavasti: ”4 a artikla 1. Järjestelmän toimittajan tarjoamia lataus- ja/tai käsittelytoimintoja on tarjottava kaikille emoliikenteenharjoittajille ja osallistuville lentoliikenteen harjoittajille ketään syrjimättä. Jos käytettävissä on yleisesti hyväksytyt asiaa koskevat lentoliikennealan standardit, järjestelmän toimittajien on tarjottava niiden mukaisia lataus- ja/tai käsittelytoimintoja. 2. Järjestelmän toimittaja ei saa varata jotain tiettyä lataus- ja/tai käsittelymenettelyä tai muuta jakelujärjestelmää yhdelle tai useammalle emoliikenteenharjoittajistaan. 3. Järjestelmän toimittajan on huolehdittava siitä, että sen jakelutoiminnot erotetaan selkeästi ja todistettavasti lentoyhtiöiden sisäisistä tiedostoista sekä hallinto- ja markkinointijärjestelmistä. Erottaminen voidaan toteuttaa joko loogisesti ohjelmistojen avulla tai fyysisesti siten, että jakelujärjestelmien ja sisäisten järjestelmien välinen yhteys voidaan luoda ainoastaan sovellusten välisellä liitännällä. Käytetystä erottamismenetelmästä riippumatta liitännän on oltava syrjimättömyysperiaatteen mukaisesti kaikkien emoliikenteenharjoittajien ja osallistuvien lentoliikenteen harjoittajien käytettävissä ja sen on taattava tasapuolinen kohtelu menettelytapojen, käytäntöjen, syöttöjen ja tulosteiden suhteen. Jos käytettävissä on yleisesti hyväksytyt asiaa koskevat lentoliikennealan standardit, järjestelmän toimittajien on tarjottava niiden mukaisia liitäntöjä.”

5) Korvataan 5 ja 6 artikla seuraavasti: ”5 artikla 1. a) TPJ:n toimittamien näyttöjen on oltava selkeitä ja syrjimättömiä. b) Järjestelmän toimittaja ei saa tahallisesti tai tuottamuksesta esittää TPJ:ssään epätarkkoja tai harhaanjohtavia tietoja. 2. a) Järjestelmän toimittajan on kunkin yksittäisen tapahtuman yhteydessä tarjottava TPJ:nsä kautta pääasiallinen näyttö ja ilmoitettava siinä tai niissä osallistuvien lentoliikenteen harjoittajien toimittamat tiedot aikatauluista, reiteistä, kuljetusmaksuista ja ostettavana olevista, vapaista paikoista selkeästi ja mahdollisimman täydellisinä sekä erityisesti ryhmittelyperusteiden osalta ketään syrjimättä ja tasapuolisesti. b) Kuluttaja on oikeutettu saamaan pyynnöstään pääasiallisen näytön, joka rajoittuu pelkkään reittiliikenteeseen tai tilauslentoliikenteeseen. c) Kaupunkiparien muodostamisessa ja valinnassa pääasiallisella näytöllä esitettäviksi ei saa harjoittaa syrjintää samaa kaupunkia palvelevien eri lentoasemien välillä. d) Pääasiallisen näytön lentovaihtoehdot on ryhmiteltävä liitteessä vahvistetulla tavalla. e) Tietojen ryhmittelemisessä käytetyt perusteet eivät saa suoraan tai välillisesti liittyä tiettyyn lentoliikenteen harjoittajaan, ja näitä perusteita on sovellettava tasapuolisesti kaikkiin osallistuviin lentoliikenteen harjoittajiin. 3. Kun järjestelmän toimittaja toimittaa tietoja kuljetusmaksuista, näytön on oltava puolueeton ja syrjimätön ja siihen on ainakin sisällyttävä pääasiallisella näytöllä näkyvien osallistuvien lentoliikenteen harjoittajien kaikkien lentojen kuljetusmaksut. Tietolähteen on oltava niiden osallistuvien lentoliikenteen harjoittajien ja järjestelmän toimittajien hyväksyttävissä, joita asia koskee. 4. Yhdistettyjä lentoliikennetuotteita koskevia tietoja, muun muassa matkanjärjestäjän nimeä, vapaana olevia paikkoja ja hintoja ei ilmoiteta pääasiallisella näytöllä. 5. TPJ:n ei katsota rikkovan tätä asetusta silloin kun näyttöä muutetaan kuluttajan nimenomaisen vaatimuksen tai vaatimusten tyydyttämiseksi. 6 artikla 1. Kun järjestelmän toimittaja antaa oman TPJ:nsä kautta käytettäväksi tilastotietoja tai muita tietoja, on noudatettava seuraavia säännöksiä: a) yksittäisiä paikkavarauksia koskevia tietoja on annettava samoin perustein ja yksinomaan niille kyseiseen palveluun paikkavarauksella osallistuville lentoliikenteen harjoittajille tai tilaajille, joita kyseinen varaus koskee; b) käyttöön annettavia markkinointi-, varaus- ja myyntitietoja koskevat seuraavat edellytykset: i) tietoja tarjotaan yhtä nopeasti ja tasapuolisesti kaikille osallistuville lentoliikenteen harjoittajille, myös emoliikenteenharjoittajille; ii) tiedot voivat sisältää, ja pyynnöstä niiden on sisällettävä, kaikki osallistuvat lentoliikenteen harjoittajat ja/tai tilaajat, ei kuitenkaan matkustajan (yksityisten ihmisten tai yhteisöjen) henkilöllisyyttä koskevia tietoja tai henkilötietoja; iii) kaikki tietojen toimittamista koskevat pyynnöt on hoidettava yhtä huolellisesti ja nopeasti, ottaen kuitenkin huomioon kyseisen lentoliikenteen harjoittajan valitsema tietojensiirtomenetelmä. 2. Järjestelmän toimittaja ei saa ilman matkustajan suostumusta antaa tätä koskevia henkilötietoja kolmansien osapuolten käyttöön, jotka eivät ole osallisina liiketoimessa. 3. Järjestelmän toimittajan on huolehdittava 1 ja 2 kohdan säännösten noudattamisesta teknisin apuneuvoin ja/tai asianmukaisin suojatoimin, jotka koskevat ainakin ohjelmistoja, siten ettei yksikään emoliikenteenharjoittaja pääse käsiksi lentoliikenteen harjoittajien antamiin tai niitä varten luotuihin tietoihin, paitsi jos se sallitaan tässä artiklassa. 4. Tämän asetuksen voimaantuloa seuraavien kolmen kuukauden kuluessa järjestelmän toimittajan on annettava kaikkien osallistuvien lentoliikenteen harjoittajien pyynnöstä niiden käyttöön yksityiskohtainen selvitys tämän artiklan noudattamiseksi toteuttamistaan teknisistä ja hallinnollisista toimista. 5. Saatuaan yksityiskohtaisen selvityksen järjestelmän toimittajan toteuttamista tai muuttamista teknisistä ja hallinnollisista toimista komissio päättää kolmen kuukauden kuluessa, ovatko toimet riittävät tämän artiklan mukaisten suojatoimien toteutumisen kannalta. Jos suojatoimet eivät ole riittävät, komissio voi päätöksellä vaatia 3 a artiklan 2 kohdan soveltamista. Komissio ilmoittaa jäsenvaltioille välittömästi tällaisesta päätöksestä. Jos neuvosto ei jonkin jäsenvaltion pyynnöstä päätä toisin kahden kuukauden kuluessa komission tekemästä päätöksestä, jälkimmäinen tulee voimaan.”

6) Korvataan 7 artiklan 1 ja 2 kohta seuraavasti: ►C1 ”1. Edellä 3 ja 4—6 artiklassa ◄ tarkoitettuja järjestelmän toimittajan velvoitteita ei sovelleta suhteessa kolmannen maan emoyhtiöön siltä osin kuin sen yhteisön ulkopuolella oleva TPJ ei takaa yhteisön lentoliikenteen harjoittajille kohtelua, joka vastaa tässä asetuksessa ja komission asetuksessa (ETY) N:o 83/91 säädettyä kohtelua ( 6 ). 2. Edellä 3 a ja 4 artiklassa sekä jäljempänä 8 artiklassa tarkoitettuja emoliikenteenharjoittajien tai osallistuvan lentoliikenteen harjoittajan velvoitteita ei sovelleta suhteessa yhden tai useamman kolmannen maan lentoliikenteen harjoittajan tai lentoliikenteen harjoittajien määräysvallassa olevaan TPJ:hin siltä osin kuin emoyhtiölle tai osallistuvalle lentoyhtiölle ei myönnetä yhteisön alueen ulkopuolella kohtelua, joka vastaa tässä asetuksessa ja komission asetuksessa (ETY) N:o 83/91 säädettyä kohtelua.”

7) Lisätään 7 artiklaan 5 kohta seuraavasti: ”5. a) Jos havaitaan 1 tai 2 kohdassa tarkoitettua vakavaa syrjintää, komissio voi päätöksellään kehottaa niitä TPJ:iä, joita asia koskee, muuttamaan toimintojaan tällaisen syrjinnän lopettamiseksi. Komissio ilmoittaa välittömästi jäsenvaltioille tällaisesta päätöksestä. b) Jollei neuvosto jäsenvaltion pyynnöstä päätä toisin kahden kuukauden kuluessa komission päätöksestä, jälkimmäinen päätös tulee voimaan.”

8) Korvataan 8 artikla seuraavasti: ”8 artikla 1. Emoliikenteenharjoittaja ei saa suoraan tai epäsuorasti liittää sitä, että tilaaja käyttää tiettyä TPJ:tä, lennoilleen myytäviin lentoliikennetuotteisiin liittyvän palkkion tai muun edun antamiseen tai antamatta jättämiseen. 2. Emoliikenteenharjoittaja ei saa suoraan tai epäsuorasti vaatia tilaajaa käyttämään jotain tiettyä TPJ:ää emoliikenteenharjoittajan suoraan tai välillisesti tarjoamien lentoliikennetuotteiden myynnissä tai lippujen kirjoittamisessa. 3. Mitä 1 ja 2 kohdassa säädetään, ei vaikuta niihin ehtoihin, joita lentoliikenteenharjoittajat voivat asettaa matkatoimistoille valtuuttaessaan ne myymään lentoliikenteen harjoittajien lentoliikennetuotteita tai kirjoittamaan niistä lippuja.”

9) Korvataan 9 artiklan 4, 5 ja 6 kohta seuraavasti: ”4. a) Järjestelmän toimittaja ei saa liittää TPJ:nsä käyttämisestä tilaajan kanssa tekemäänsä sopimukseen kohtuuttomia ehtoja, ja tilaaja voi erityisesti irtisanoa järjestelmän toimittajan kanssa tekemänsä sopimuksen päättyväksi aikaisintaan ensimmäisen sopimusvuoden lopussa enintään kolmen kuukauden irtisanomisaikaa noudattaen. Siinä tapauksessa järjestelmän toimittaja voi saada takaisin enintään sopimuksen irtisanomiseen välittömästi liittyvät kulut. b) Jollei 2 kohdassa toisin säädetä, a alakohdassa tarkoitetut edellytykset eivät koske teknisten laitteistojen toimittamista. 5. Järjestelmän toimittajan on varmistettava tilaajan kanssa tekemissään sopimuksissa, että: a) jokaisen yksittäisen liiketoimen osalta käytetään 5 artiklan mukaisesti pääasiallista näyttöä, paitsi silloin, kun kuluttaja pyytää tietoja ainoastaan yhdestä lentoliikenteen harjoittajasta tai yksinomaan yhdistetyistä lentoliikennetuotteista; b) tilaaja ei käsittele TPJ:ien tarjoamia tietoja siten, että kuluttajalle esitettäisiin epätarkkoja, harhaanjohtavia tai syrjiviä tietoja. 6. Järjestelmän toimittaja ei saa velvoittaa tilaajaa hyväksymään teknisistä laitteistoista tai ohjelmistoista tehtyä tarjousta, mutta se voi vaatia oman järjestelmänsä kanssa yhteensopivien laitteistojen ja ohjelmistojen käyttämistä.”

10) Korvataan 10 artiklan 1 ja 2 kohta seuraavasti: ”1. Järjestelmän toimittajan perimien maksujen on oltava tasapuolisia, tarkoituksenmukaisesti muodostettuja sekä kohtuullisia suhteessa tarjotun ja käytetyn palvelun kustannuksiin sekä erityisesti oltava samat samantasoisista palveluista. TPJ:n palvelujen laskutuksen on oltava riittävän tarkasti eritelty, jotta osallistuvat lentoliikenteen harjoittajat ja tilaajat voisivat saada tarkan kuvan siitä, mitä palveluja on käytetty ja millaisia maksuja niistä on peritty; vähimmäisvaatimuksena on, että varausmaksuista kirjoitettuihin laskuihin on sisällyttävä kustakin reittiosuudesta seuraavat tiedot: — TPJ-varauksen tyyppi, — matkustajan nimi, — valtio, — toimiston IATA/ARC-laskutustunnus, — kaupunkitunnus, — kaupunkipari tai reittiosuus, — varauspäivä (tapahtuman päivämäärä), — lentopäivä, — lennon numero — varauksen status, — palvelun tyyppi, — matkakuvaus-varaustunnus (PNR), — varaus/peruutusosoitin. Laskutustiedot on tarjottava magneettitallenteena. Osallistuvalla lentoliikenteen harjoittajalla on oltava mahdollisuus saada tieto silloin, kun tehdään varaus tai suoritetaan jokin liiketoimi, josta veloitetaan varausmaksu. Jos lentoyhtiö haluaa saada itseään koskevat tiedot, sillä on oltava mahdollisuus peruuttaa kyseinen varaus tai liiketoimi, jollei sitä ole jo hyväksytty. 2. Järjestelmän toimittajan on pyydettäessä annettava osapuolille, joita asia koskee, yksityiskohtaisia tietoja käytetyistä menetelmistä, maksuista ja järjestelmän tarjoamista mahdollisuuksista, mukaan lukien käyttöliittymät sekä käytetyt esikäsittelyä ja näyttöä koskevat perusteet. Tämä säännös ei kuitenkaan velvoita järjestelmän haltijaa paljastamaan tietokoneohjelmien kaltaisia liikesalaisuuksia.”

11) Korvataan 21 artikla seuraavasti: ”21 artikla Edellä 5 artiklan, 9 artiklan 5 kohdan ja tämän asetuksen liitteen säännökset eivät koske lentoliikenteen harjoittajaa tai lentoliikenteen harjoittajien ryhmän selvästi sellaiseksi tunnistettavissa omissa toimistoissaan tai myyntitiskeillään käyttämiä TPJ:iä.”

12) Lisätään 21 a artikla seuraavasti: ”21 a artikla 1. Järjestelmän toimittajan on huolehdittava siitä, että riippumaton tarkastaja varmistaa, että sen TPJ on teknisesti 4 a ja 6 artiklan mukainen. Tarkastaja on sen vuoksi milloin hyvänsä päästettävä tutustumaan niissä tietokoneissa tai tietojärjestelmissä käytettyihin ohjelmiin, menettelyihin, toimintoihin ja suojatoimiin, joiden kautta järjestelmän toimittaja toimittaa jakelutoimintonsa. Jokaisen järjestelmän toimittajan on luovutettava komissiolle tarkastajansa kertomus tarkastuskäynnistä ja havainnoista ainakin kerran vuodessa. Komissio tutustuu kertomukseen selvittääkseen, onko sen syytä toteuttaa 11 artiklan 1 kohdan mukaisia toimenpiteitä. 2. Järjestelmän toimittajan tulee ilmoittaa osallistuville lentoyhtiöille ja komissiolle tarkastajan nimi vähintään kolme kuukautta ennen nimityksen vahvistamista tai vähintään kolme kuukautta ennen nimityksen vuosittaista uusimista. Jos jokin osallistuvista lentoyhtiöistä yhden kuukauden kuluessa ilmoituksen saamisesta kiistää tarkastajan kyvyn suorittaa tämän artiklan mukaisia tehtäviä, komissio päättää kahden seuraavan kuukauden kuluessa ja kuultuaan tarkastajaa, järjestelmän toimittajaa ja muita asianosaisia, onko kyseisen tarkastajan tilalle nimitettävä joku toinen.”

13) Korvataan 22 artikla seuraavasti: ”22 artikla 1. Tämä asetus ei rajoita turvallisuutta, yleistä järjestystä tai tietosuojaa koskevan kansallisen lainsäädännön soveltamista. 2. Edellä 3 artiklan 4 kohdasta sekä 4 a, 6 ja 21 a artiklasta johtuvien oikeuksien haltijat eivät voi luopua näistä oikeuksista sopimuksin tai muulla tavoin.”

14) Korvataan 23 artikla seuraavasti: ”23 artikla 1. Neuvosto päättää tämän asetuksen muuttamisesta viimeistään 31 päivänä joulukuuta 1997 komission ehdotuksesta, joka on tehtävä viimeistään 31 päivänä maaliskuuta 1997 ja johon on liitettävä kertomus tämän asetuksen soveltamisesta. 2. Neuvosto arvioi 4 a artiklan ja 6 artiklan 3 kohdan soveltamista komission viimeistään vuoden 1994 loppuun mennessä tekemän kertomuksen perusteella.”

15) Liite korvataan tämän asetuksen liitteellä.

2 artikla

1. Tämä asetus tulee voimaan kolmantenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

2. Asetuksen (ETY) N:o 2299/89 3 artiklan uutta 1 kohtaa ja 5 artiklan 2 kohdan uutta b alakohtaa sovelletaan vasta kuuden kuukauden kuluttua 1 kohdassa tarkoitetusta päivästä. Komissio voi myöntää vielä uuden 12 kuukauden lykkäyksen TPJ:lle joka asiallisin perustein ei kykene noudattamaan 3 artiklan 1 kohtaa ja 5 artiklan 2 kohdan b alakohtaa.

3. Liitteen 9 kohdan c alakohdan mukaista velvollisuutta esittää jatkolennot näytöllä siten, että jokaiselle koneenvaihtoa edellyttävälle reittiosuudelle varataan oma rivinsä, on noudatettava 1 päivään tammikuuta 1995 alkaen.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

LIITE

Sellaisten lentojen ryhmittelyperusteet pääasiallisella näytöllä, joille tarjotaan pelkkiä lentoliikennetuotteita

1. Jollei kuluttaja yksittäistapauksessa toisin pyydä, toivotun päivän tai toivottujen päivien lentovaihtoehdot on esitettävä pääasiallisella näytöllä seuraavassa järjestyksessä: i) kaikki suorat, välilaskuttomat lennot kyseisen kaupunkiparin välillä; ii) muut suorat, kyseessä olevan kaupunkiparin väliset lennot, joihin ei kuulu koneenvaihtoa; iii) liityntälennot.

2. Kuluttajalle on pyynnöstä annettava ainakin mahdollisuus saada pääasiallinen näyttö, jossa tiedot on ryhmitelty lähtö- tai saapumisaikojen ja/tai matkan kokonaiskeston mukaan. Jollei kuluttaja toisin pyydä, tiedot ryhmitellään pääasiallisella näytöllä i luetelmakohdassa tarkoitettujen lentojen osalta lähtöajan mukaan sekä ii ja iii luetelmakohdassa matkan kokonaiskeston mukaan.

3. Jos järjestelmän toimittaja esittelee jotakin kaupunkiparia koskevien tietojen yhteydessä jonkin muun kuin osallistuvan lentoyhtiön, ei kuitenkaan välttämättä kaikkien, aikatauluja tai hintoja, tiedot on esitettävä tarkasti, ei harhaanjohtavasti eikä siten, että jotakin esiteltyä lentoyhtiötä syrjitään.

4. Jos järjestelmän toimittajan mukaan tiedot suorien lentoyhteyksien määrästä ja niillä liikennöivistä lentoyhtiöistä eivät ole täydelliset, tästä on mainittava selvästi kyseisessä näytössä.

5. Muut kuin reittilennot on ilmoitettava selvästi sellaisiksi.

6. On ilmoitettava selvästi, kuuluuko lentoihin välilaskuja.

7. Jos lentoja liikennöi muu kuin lentoliikenteen harjoittajaa osoittavan lennon tunnuksen mukainen lentoliikenteen harjoittaja, on ilmoitettava selvästi, kuka tosiasiallisesti liikennöi jonkin tietyn lennon. Tämä vaatimus koskee kaikkia tapauksia paitsi lyhytaikaisia erikoisjärjestelyitä.

8. Järjestelmän toimittaja ei saa käyttää pääasiallista näyttöä niin, että jokin matkavaihtoehto tulee liiallisesti esille tai että esitellään epätarkoituksenmukaisia matkavaihtoehtoja.

9. Jollei 10 kohdassa toisin säädetä, noudatetaan seuraavia määräyksiä: a) suorissa lennoissa lento saa esiintyä pääasiallisella näytöllä vain kerran; b) useista reittiosuuksista koostuvissa lennoissa, joihin kuuluu koneenvaihto, jokainen lentojen yhdistelmä saa esiintyä pääasiallisella näytöllä korkeintaan kerran; c) lentoja, joihin kuuluu koneenvaihto, on pidettävä liityntälentoina ja ne on näytöllä esitettävä sellaisina niin, että jokaiselle koneenvaihtoa edellyttävälle reittiosuudelle varataan oma rivinsä. Jos lentoja liikennöi sama lentoliikenteen harjoittaja ja jos lennon numero on sama ja kyseinen lentoliikenteen harjoittaja vaatii vain yhtä kuponkia, yksi varaus riittää.

10. 1. Jos osallistuvilla lentoliikenteen harjoittajilla on joint venture -sopimus tai muita sopimusjärjestelyitä, joiden nojalla kaksi tai useampi kyseisistä lentoliikenteen harjoittajista vastaa erikseen jollekin lennolle tai lentojen yhdistelmälle tarkoitettujen lentoliikennetuotteiden tarjoamisesta ja myynnistä, 9 kohdan termejä ”lento” (kun kyse on suorista lennoista) ja ”lentojen yhdistelmä” (kun kyse on useista reittiosuuksista koostuvasta tuotteesta) tulkitaan siten, että jokaisella näistä lentoliikenteen harjoittajista, joita asia koskee, kuitenkin enintään kahdella, on oikeus erilliseen näyttöön, jossa käytetään sen omaa lennon tunnusta. 2. Jos mukana on enemmän kuin kaksi lentoliikenteen harjoittajaa, lentoa tosiasiallisesti liikennöivä lentoliikenteen harjoittaja nimeää ne kaksi lentoliikenteen harjoittajaa, jotka saavat käyttää 10 kohdan 1 alakohdassa tarkoitettua poikkeusta.

11. Pääasiallisella näytöllä on reittiliikenteessä mahdollisuuksien mukaan oltava tiedot osallistuvien lentoliikenteen harjoittajien liityntälennoista, jotka koostuvat ainakin yhdeksästä vaihtopisteestä. Osallistuva lentoliikenteen harjoittaja voi pyytää järjestelmän haltijaa ottamaan tietoihin muun kuin suoran lennon, jos lennon pituus on enintään 130 prosenttia asianomaisten kahden lentoaseman välisestä isoympyrämatkasta, ellei se merkitsisi sellaisten lentojen jättämistä pois, joissa matkan kokonaiskesto on lyhempi. Vaihtopisteitä, joiden välinen matka on enemmän kuin 130 prosenttia edellä tarkoitetusta matkasta, ei tarvitse käyttää.

( 1 ) EYVL N:o C 56, 26.2.1993, s. 28

( 2 ) EYVL N:o C 176, 28.6.1993, s. 65

( 3 ) EYVL N:o C 108, 19.4.1993, s. 16

( 4 ) EYVL N:o L 220, 29.7.1989, s. 1

( 5 ) EYVL N:o L 10, 15.1.1991, s. 9. Asetus sellaisena kuin se on viimeksi muutettuna asetuksella (ETY) N:o 1618/93 (EYVL N:o L 155, 26.6.1993, s. 23).

( 6 ) EYVL N:o L 10, 15.1.1991, s. 9